*Bánó Attila*

**Néhány rövid történet szabadságharcunkhoz**

Az 1848. március 15-ével kezdődő jó másfél éves időszak hazánk történelmének legragyogóbb fejezetei közé tartozik. A magyarság nagyobbik része ekkor egy emberként vállalta azt a küzdelmet, amelynek célja a Habsburg birodalomtól független, szabad és önálló Magyarország megteremtése volt. A pesti forradalom, majd az annak nyomán kibontakozó szabadságharc a hazafias gondolkodású közrendűeket éppúgy magával ragadta, mint a nemességet, és olyan közhangulatot teremtett, amely valóban ritka a magyar történelemben. Anemzeti érzelmű nemesek, polgárok, földművesek, iparosok és egyházi emberek nagyszerű összefogása nélkül a szabadságharc soha nem győzhetett volna.

Első miniszterelnökünk, gróf Batthyány Lajos 1848. május 16-án felhívást intézett az országhoz, s ebben önkéntesek jelentkezését kérte tíz új zászlóalj felállításához. Érdemes külön megemlékezni a 2. honvéd zászlóaljról, mert az ide bevonuló férfiak többsége Budáról és környékéről, így a Zsámbéki-medencéből is érkezett.

Budakesziről tudjuk, hogy erősen Kossuth-párti község volt, és lakosai közül sokan áldozták életüket a szabadságharc ügyéért. Joggal feltételezhetjük, hogy Telki is adott katonákat a 2. honvéd zászlóaljnak, amelynek parancsnoka a székely származású Cserey Ignác őrnagy volt. Ez az alakulat július közepétől részt vett a délvidéki harcokban. A *Kossuth Hírlapja* című, 1848 második felében megjelenő újság, amelyet Kossuth Lajos szerkesztett, november másodikán írta:

„Pestet sánczolják […]Az ó-budai redoutte [sánc] is, melly 20 ágyú és 400 katonának ad helyet, szorgalmasan készül, tegnapelőtt több mint 400 budakeszi és budaörsi lakó dolgozott rajta ingyen, s igérék, miként még számosabban jövendenek. Ez egyszerű falusi nép hazafias buzgósága még inkább dicsérendő, mint a miveltebb s közelebb lakó városiaké, mint derék jegyzőjök lelkessége is, kinek buzditására sietnek e falvak lakói olly készen szolgálni hazájoknak.”

Cserey Ignác 1849 májusában már ezredesi rangban látta el szolgálatát. A szabadságharc bukása után a hadbíróság Aradon golyó általi halálra ítélte, majd a büntetését hét évi várfogságra változtatták. Egy ideig a Felvidékről származó báró Máriássy János százados is a 2. honvéd zászlóalj parancsnoka volt. 1848júliusától szolgált ennél az alakulatnál. Augusztusban a tiszántúli mozgó nemzetőrség parancsnoka lett, 1849. február 24-én pedig alezredesi rangot kapott. Buda májusi ostrománál Máriássy az elsők között jutott fel a várfalakra. Vakmerő vitézségéért a forradalmi kormány ezredessé léptette elő.

Cserey Ignáchoz és Máriássy Jánoshoz hasonló hősöket bőségesen találunk a szabadságharc katonái között. Alakjuk jól példázza, hogy azokban az időkben milyen kiváló férfiakat nevelt a hazaszeretet. A szabadságharc leverése után őt is halálra ítélték, de ezt kegyelemből 18 évi várfogságra változtatták. Ebből hat évet letöltött. Szabadulása után feleségül vette Dessewffy Arisztid honvéd tábornok, aradi vértanú özvegyét.

Dessewffynek a szabadságharc legnehezebb időszakában, 1849. július 5-én volt az esküvője. Pesten ekkor vette feleségül Szinyei Merse Emmát, de már az esküvő napján, szinte a templomból kellett állomáshelyére sietnie, mert a hadi helyzet, a benyomuló orosz seregek elleni küzdelem csatába szólította. Ekkor az I. hadtest lovasságának főparancsnoka volt. Feleségét soha többé nem látta.Dessewffy Arisztid az aradi börtönben kérte meg az ugyancsak ott raboskodó Máriássyt, hogy halála után vegye feleségül az özvegyét és viselje gondját. Máriássy, aki korábban együtt harcolt a Zsámbéki-medencéből bevonult honvédekkel, majd csaknem a vértanúk sorsára jutott, végül megmenekült és valóban feleségül vette a fiatal özvegyet.

Ezekből a történelmi emlékmorzsákból jól kirajzolódik, hogy a szabadságharc csodálatosan szövevényes, az egész országot megmozgató folyamata miként kapcsolt össze embereket a Felvidéktől Délvidékig, Erdélytől Dunántúlig, Budakeszitől Eperjesig.

Felidéznék még egy kevesek által ismert, az aradi vértanúkhozés a szabadságharc utóéletéhez kapcsolódó történetet. Bécsben, 1853. február 18-án, déli 12 óra és fél egy között a fiatal Ferenc József császár szokásos napi sétájára indult. Csupán egyetlen kísérője volt: a szárnysegédje, gróf O’Donnel ezredes. A Kärtner Thor bástyasétányon haladtak, majd a karintiai kaputól nem messze a császár kihajolt a bástya mellvédjén, és a lenn gyakorlatozó katonákat figyelte. Ekkor váratlan esemény történt: egy ismeretlen férfi késsel a császárra támadt.

A merénylő, Libényi János csákvári születésű szabósegéd korábban az aradi várban dolgozott és szemtanúja volt az aradi vértanúk kivégzésének. A császárnál valamivel fiatalabb Libényi 1850-ben Pestre, egy évvel később pedig Bécsbe költözött, majd munkát vállalt különféle szabóműhelyekben.

Gyakran megfordult a Burg sétányán, amely nem volt elzárt terület, s ahol Ferenc József is naponta megjelent. A szabósegéd a szabadságharc leverése és az aradi kivégzések miatt merényletet tervezett a császár ellen. A végrehajtáshoz ez a hely tűnt a legalkalmasabbnak, és valóban, amikor a császár megállt a mellvédnél, a közelben tartózkodó szabósegéd előkapta a kését és az uralkodóhoz lépett. Mielőtt a szárnysegéd észbe kaphatott volna, Libényi nyakszirten szúrta Ferenc Józsefet. A második szúrásra már nem maradt ideje, mert egy arra haladó bécsi polgár és a szárnysegéd ártalmatlanná tették a merénylőt. Ferenc Józsefnek szerencséje volt. A nyakára irányuló szúrást zubbonyának kemény gallérja eltérítette, így nem lett súlyos a sérülése. A császár alig egy hónap múlva felgyógyulva folytathatta a magyarok számára áldatlan tevékenységét.

Libényi a kihallgatásakor azt vallotta, hogy az aradi várban látta a magyar vértanúk kivégzését, és már ekkor elhatározta, hogy bosszút áll a császáron, amiért nem kegyelmezett a szabadságharc tábornokainak. A hadbíróság előtt kijelentette: „elhatároztam, hogy hazámat a mostani szolgaság alól más módon, mégpedig a császár meggyilkolása által fogom felszabadítani”. Miként várható volt, a hadbíróság halálos ítéletet hozott, és a szabósegédet nyolc nappal a merénylet után, 1853. február 26-án fölakasztották.

Ezután fokozódott az elnyomás. A börtönökben a korábbinál is mostohábban bántak a politikai foglyokkal, és csírájában elfojtották a legkisebb megmozdulást is. Napirenden voltak a letartóztatások, a kivégzések, a házkutatások. Csákvárra, Libényi János szülővárosába bevonult a császári katonaság, és másfél évig ott tartózkodott.

A csákvári szabólegény az életét adta a tettéért. Fölakasztották, miként a szabadságharc számos hősét, akiknek a nevét ma utcák és terek őrzik. Libényi Jánosról azonban nincs utca elnevezve, még a szülővárosában sem. Vajon miért? A válasz kézenfekvő. A magyarok nem kedvelik a merénylőket. Még akkor sem, ha a tettüket hazafias felbuzdulásból, jogos indulatból követik el. Ebben is különbözünk azoktól a nemzetektől, amelyek előszeretettel emelnek szobrot merénylőknek és tömeggyilkosoknak.

A magyar ember becsüli, ha valaki nyíltan, szemtől szemben küzd a harctéren vagy a politika porondján, miként azt 1848-49 hősei is tették. Olyan hősökről beszélünk, akiknek gyakran a nevét sem őrizte meg az emlékezet. Hadtörténészek a megmondhatói, hányan vannak, akiknek a neve mellett csak annyi áll, hogy elesett ebben vagy abban a csatában, vagy csak annyi, hogy eltűnt a szabadságharcban. És náluk is többen vannak azok, akiknek még a nevét sem tudjuk. Közkatonák, akik közül sokan veszítették életüket, mások pedig Görgei Artúr tábornok döntésének, a világosi fegyverletételnek köszönhették életben maradásukat, mert nem kellett az orosz és az osztrák túlerővel szemben az utolsó emberig elveszniük.

Ha a szabadságharcra emlékezünk, soha ne feledkezzünk meg azokról az egyszerű honvédekről, akikről legméltóbban a lánglelkű költő, Petőfi Sándor emlékezett meg. Íme, az utolsó versszak a *Tiszteljétek a közkatonákat* című közismert költeményből:

„Ha megtérnek csonkán a csatákból,  
Koldusbotot ád a haza nékik,  
S ha elesnek a felejtés árja  
Folysírjukon s neveiken végig.  
És ők mégis nekimennek bátran  
Az ellenség kardjának, tüzének! –  
Tiszteljétek a közkatonákat,  
Nagyobbak ők, mint a hadvezérek.”

------------

*Elhangzott Telkiben, a Pipacsvirág Általános Iskolában 2019. március 14-én.*